Spur-rowers 14 jaar agter tralies | Netwerk24
Spur-rowers 14 jaar agter tralies
Deur Esmé Erasmus @Erasmusesme 16 September 2020 06:00
Sakevertroue sal styg as meer mense agter tralies beland weens korrupsie. Foto: Unsplash
Geregtigheid het geskied in die saak waarin drie rowers in Augustus 2016 helder oordag by die Silver Creek Spur in Durbanville toegeslaan het.
'n Polisiebeampte is in die kop geskiet en twee van die rowers is gewond in 'n jaagtog en oor-en-weer-skietery wat daarna gevolg het. ("Rooftog skokkend vir almal", 24 Augustus 2016, TygerBurger).
Die beskuldigdes, Lucky Dyantyana (34) van Samora Machel in Philippi, Thabo Magebu (27) en Bongikosi Mchasa (39), albei van Mfuleni, is 35 jaar tronkstraf opgelê.
Van hul tronkstraf sal samelopend uitgedien word en hulle sal effektief 14 jaar tronkstraf uitdien, het kapt. Marchel Rhode, woordvoerder van die Durbanville-polisie, gesê.
TygerBurger het destyds berig twee rowers het op 22 Augustus omstreeks 11:10 aan die agterkant van die Silver Creek Spur – skaars 50m van die Durbanville-polisiekantoor – by die agterdeur ingeglip toe die deur oopgemaak is vir kosaflewerings.
Die derde rower het buite gewag.
Die rowers is na die kantoor, waar een van die bestuurders op daardie tydstip besig was om die aflewering te ontvang. Hulle het haar gedreig en haar verloofring en polshorlosie, asook haar handsak en selfoon, gegryp en uitgehardloop.
Die polisie het inligting ontvang dat die rowers naby Wellingtonweg in 'n rooi minibus-taxi gespring en in Durbanville-rylaan in die rigting van Bellville weggejaag het.
Konst. Jonathan Stuurman en ao. Frikkie Williams het die rooi Toyota Quantum-minibus in Durbanville-rylaan gewaar en agterna gejaag, en dit op die hoek van Eversdalweg afgetrek.
Terwyl die polisiebeamptes uit die polisievoertuig geklim het, het die drie verdagtes uit die rooi minibus gespring en op die beamptes begin skiet.
Die polisiebeamptes het teruggeskiet, maar Williams is skrams aan die regterkant van sy kop getref. Een van die rowers is in die skietery in die regterbobeen en 'n ander in die regterarm gewond. Die rowers het in verskillende rigtings in die omliggende woonbuurte op die vlug geslaan.
Die polisie het 'n polisiehelikopter se hulp ingeroep op soek na die verdagtes.
Sekerheidsbeamptes het oor die radio van die rooftog gehoor en verskeie sekerheidsmaatskappye het hulle na die gebied gehaas.
'n Sekerheidsbeampte het 'n verdagte in Kendalweg naby Sondalweg sien loop en gesien hoe hy agter 'n boom probeer skuil.
Hy het gesien hoe die verdagte iets agter die boom wegsteek toe hy nader ry.
Hy het die man beveel om op die grond te lê en het die polisie ontbied.
Hy het 'n pistool in die boom weggesteek gekry.
'n Ander verdagte is ook kort daarna in Kendalweg in hegtenis geneem nadat 'n buurtwaglid hom opgemerk het.
Verskeie sekerheidsmaatskappye het daar opgedaag en die man is in hegtenis geneem.
Hy is in sy regterbobeen gewond.
Die derde rower, wat in sy regterarm gewond is, is eers laatmiddag by 'n huis in Mountainview-rylaan in Eversdal, waar hy geskuil het, in hegtenis geneem.
Die drie beskuldigdes is in die Bellville-landdroshof skuldig bevind op sewe aanklagte, wat onder meer sakeroof, poging tot moord, onwettige besit van vuurwapens en ammunisie insluit.